Oliy taʼlim tashkilotlari talabalari uchun tayyorlangan oʻquv adabiyotlarini ekspertizadan oʻtkazish boʻyicha davlat xizmatini koʻrsatishning maʼmuriy reglamentini tasdiqlash toʻgʻrisida
(resolution, 2026-05-06)

Oʻzbekiston Respublikasida faoliyat yurituvchi davlat va nodavlat oliy taʼlim tashkilotlari, xorijiy oliy taʼlim tashkilotlari va ularning filiallari, shuningdek, oliy harbiy taʼlim muassasalari pedagog xodimlari tomonidan davlat taʼlim standartlari, malaka talablari, oʻquv rejasi va dasturlariga muvofiq tayyorlangan oʻquv adabiyotlarini sifatli, adolatli va shaffof tarzda ekspertizadan oʻtkazish hamda taʼlim sohasida davlat xizmatlarini koʻrsatish tizimini yanada takomillashtirish maqsadida Vazirlar Mahkamasi qaror qiladi: 1. Quyidagilarni nazarda tutuvchi Oliy taʼlim tashkilotlari talabalari uchun tayyorlangan oʻquv adabiyotlarini ekspertizadan oʻtkazish boʻyicha davlat xizmatini koʻrsatishning maʼmuriy reglamenti (keyingi oʻrinlarda — Maʼmuriy reglament) 1-ilovaga muvofiq tasdiqlansin: respublikada faoliyat yurituvchi davlat va nodavlat oliy taʼlim tashkilotlari, xorijiy oliy taʼlim tashkilotlari va ularning filiallari, shuningdek, oliy harbiy taʼlim muassasalari uchun davlat taʼlim standartlari, malaka talablari, oʻquv rejasi va dasturlariga muvofiq tayyorlangan oʻquv adabiyotlarini ekspertizadan oʻtkazishni davlat xizmati asosida tashkil etish tartibi; ekspertlar tomonidan oʻquv adabiyotlarini ekspertizadan oʻtkazish tartibi; davlat xizmatidan foydalanganlik uchun toʻlov undirish tartibi; oʻquv adabiyotlarini ekspertizadan oʻtkazish jarayonida ishtirok etuvchi mutaxassislarga shartnoma asosida haq toʻlash tartibi; davlat xizmatlari koʻrsatishni rad etish asoslari. 2. Oliy taʼlim, fan va innovatsiyalar vazirligi Maʼmuriy reglamentga muvofiq oʻquv adabiyotlarini ekspertizadan oʻtkazishni davlat xizmati asosida tashkil etishni muvofiqlashtirsin hamda oʻn kun muddatda ushbu davlat xizmatini koʻrsatuvchi ishchi organni belgilasin. 3. Belgilab qoʻyilsinki: Maʼmuriy reglamentga muvofiq koʻrsatiladigan davlat xizmatlaridan foydalanish uchun respublikada faoliyat yurituvchi davlat va nodavlat oliy taʼlim tashkilotlari, xorijiy oliy taʼlim tashkilotlari va ularning filiallari, shuningdek, oliy harbiy taʼlim muassasalarida faoliyat yuritayotgan professor-oʻqituvchilar va ilmiy tadqiqotchilar faqat Davlat xizmatlari markazi yoki Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali murojaat qiladilar; davlat xizmati orqali ekspertizadan oʻtkazilgan va ijobiy xulosa berilgan oʻquv adabiyotlarining muallif(lar)i tomonidan davlat xizmatlaridan foydalanish uchun sarflangan xarajatlari muallif(lar) faoliyat yuritayotgan oliy taʼlim tashkiloti tomonidan qoplab beriladi. 4. Oliy taʼlim, fan va innovatsiyalar vazirligi Raqamli texnologiyalar vazirligi hamda Adliya vazirligi bilan birgalikda 2025-yil 1-sentabrdan boshlab: Maʼmuriy reglamentga muvofiq davlat xizmatlarining YIDXP orqali joriy etilishini taʼminlasin; YIDXPda davlat xizmatlari koʻrsatilishining har bir bosqichida murojaatlar koʻrib chiqilishini kuzatib borish tartibini joriy etsin; oʻquv adabiyotlarini ekspertizadan oʻtkazish boʻyicha davlat xizmati koʻrsatilgani uchun yigʻim, davlat boji va barcha turdagi toʻlovlarning Yagona billing tizimiga ulanishini taʼminlasin. 5. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirishlar kiritilsin. 6. Ushbu qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov zimmasiga yuklansin. 1. Ushbu Reglament respublikada faoliyat yurituvchi davlat va nodavlat oliy taʼlim tashkilotlari, xorijiy oliy taʼlim tashkilotlari va ularning filiallari, shuningdek, oliy harbiy taʼlim muassasalari (keyingi oʻrinlarda — oliy taʼlim tashkilotlari) uchun tayyorlangan darslik yoki oʻquv qoʻllanma (keyingi oʻrinlarda — oʻquv adabiyoti)ni ekspertizadan oʻtkazish boʻyicha davlat xizmatini koʻrsatish tartibini belgilaydi. 2. Ushbu Reglament talablari: oliy taʼlim tashkilotlari tomonidan tayyorlangan elektron oʻquv adabiyotlariga, oliy harbiy taʼlim muassasalarining “Xizmat doirasida foydalanish uchun” va “Maxfiy” griflari mavjud boʻlgan oʻquv adabiyotlariga hamda “Islomshunoslik” va “Dinshunoslik” sohalariga oid oʻquv adabiyotlariga nisbatan qoʻllanilmaydi; akademik va moliyaviy mustaqillik berilgan oliy taʼlim tashkilotlari professor-oʻqituvchilari uchun tavsiyaviy tusga ega hisoblanadi. 3. Ushbu Reglamentda quyidagi asosiy tushunchalar qoʻllaniladi: darslik — muayyan oʻquv fanining mavzulari tizimli, chuqur va toʻliq yoritilgan, tegishli fan mazmunini belgilangan hajmda mukammal oʻzlashtirishga qaratilgan, mazmunan va shaklan taʼlim turlariga (oʻrta maxsus, kasbiy taʼlim, oliy taʼlim (bakalavriat, magistratura)) mos, oʻquvchi va talabalarda fanga taalluqli bilim, koʻnikma va malakalar shakllanishiga, ijodiy qobiliyatlar rivojlanishiga xizmat qiladigan, rasmiy tasdiqlanadigan asosiy oʻquv nashri; ishchi organ — Oʻzbekiston Respublikasi Oliy taʼlim, fan va innovatsiyalar vazirligi tomonidan ushbu Reglamentga muvofiq davlat xizmatini koʻrsatish vakolati berilgan tarkibiy boʻlinma va (yoki) idoraviy mansub tashkilot; talabgor — ushbu Reglamentga muvofiq oʻquv adabiyotini ekspertizadan oʻtkazishni soʻrab murojaat qilgan, oliy taʼlim tashkilotida faoliyat yuritayotgan professor-oʻqituvchi va (yoki) ilmiy tadqiqotchi; ekspert — sohaga oid taʼlim muassasasi, ilmiy muassasa va boshqa tashkilotlarda faoliyat yuritayotgan hamda ishchi organ bilan shartnoma rasmiylashtirgan oliy maʼlumotli mutaxassis (rahbar); ekspertiza maʼlumotnomasi — ekspertiza natijasiga koʻra ijobiy xulosa bilan baholangan oʻquv adabiyoti uchun ishchi organ tomonidan talabgorga beriladigan elektron shakldagi QR-kodli (matrik shtrixli kod) hujjat; oʻquv qoʻllanma — darslikni qisman toʻldiruvchi, muayyan fan dasturi boʻyicha tuzilgan va mavzularni zaruriy hajmda tizimli yoritib beradigan, fan asoslarining mukammal oʻzlashtirilishini taʼminlovchi, mazmunan va shaklan taʼlim turlariga (oʻrta maxsus, kasbiy taʼlim, oliy taʼlim (bakalavriat, magistratura)) mos, nazariy yoki amaliy mashq va mashgʻulotlarga moʻljallangan, oʻquvchi va talabalarda fanga taalluqli bilim, koʻnikma va malakalar shakllanishiga xizmat qiladigan, rasmiy tasdiqlanadigan oʻquv nashri. 4. Davlat xizmati Davlat xizmatlari markazi yoki Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali ishchi organ tomonidan koʻrsatiladi. 5. Oʻquv adabiyotini davlat xizmati orqali ekspertizadan oʻtkazish muddati (har bir ariza uchun xulosa berish) yigirma besh ish kunini tashkil etadi. 6. Elektron oʻquv adabiyotlarini ekspertizadan oʻtkazish tartibi oliy taʼlim tashkilotlari tomonidan, oliy harbiy taʼlim muassasalarining “Xizmat doirasida foydalanish uchun” va “Maxfiy” griflari mavjud boʻlgan oʻquv adabiyotlarini chop etishga ruxsat berish tartibi tizimida ushbu oliy harbiy taʼlim muassasalari mavjud boʻlgan vazirlik va idoralar tomonidan, “Islomshunoslik” va “Dinshunoslik” sohalariga oid oʻquv adabiyotlarini ekspertizadan oʻtkazish tartibi Oʻzbekiston Respublikasi Din ishlari boʻyicha qoʻmitasi tomonidan belgilanadi. 7. Davlat xizmatlari markazi va ishchi organ oʻrtasidagi axborot elektron raqamli imzoni (keyingi oʻrinlarda — ERI) majburiy tartibda qoʻllash orqali idoralararo elektron oʻzaro bogʻlanish yordamida amalga oshiriladi. 8. Ishchi organ tomonidan Davlat xizmatlari markazi yoki YIDXP orqali kelib tushgan oʻquv adabiyotlarini ekspertizadan oʻtkazish uchun taʼlim sohalari boʻyicha oliy taʼlim tashkilotlarining yetuk mutaxassislaridan iborat tarkibda ekspertlar faoliyati tashkil etiladi. 9. Oʻquv adabiyotlarini ekspertizadan oʻtkazishda ishtirok etadigan ekspertlarga haq toʻlash tartibi Oʻzbekiston Respublikasi oliy taʼlim, fan va innovatsiyalar vazirining buyrugʻi asosida belgilanadi. 10. Oʻquv adabiyotlarini ekspertizadan oʻtkazish bilan bogʻliq davlat xizmatlari mazkur Reglamentga 1-ilovadagi sxemaga muvofiq koʻrsatiladi. 11. Talabgor oʻzi tomonidan tayyorlangan oʻquv adabiyotini ekspertizadan oʻtkazish maqsadida Davlat xizmatlari markaziga oʻzi kelib murojaat qiladi yoki YIDXP orqali roʻyxatdan oʻtadi. 12. Talabgor YIDXP orqali murojaat qilganda, oʻquv adabiyotini ekspertizadan oʻtkazish uchun arizani elektron shaklda toʻldiradi hamda tegishli hujjatlarni taqdim qiladi. Agar oʻquv adabiyoti hammualliflikda tayyorlangan boʻlsa, asosiy muallif yoki hammualliflardan biri qolgan mualliflar bilan kelishgan holda ularning nomidan ariza berishi mumkin. Bunda arizada hammualliflarga tegishli maʼlumotlar toʻgʻri qayd etilgani uchun talabgor javobgar hisoblanadi. YIDXP orqali murojaat qilinganda ariza avtomatik tarzda ishchi organga yuboriladi. 13. Talabgor arizani YIDXP orqali toʻldirganda, undan ERI talab etilmaydi. 14. Talabgor Davlat xizmatlari markaziga kelib murojaat etganda, Davlat xizmatlari markazi xodimi talabgor nomidan mazkur Reglamentga 2-ilovaga muvofiq shakldagi arizani toʻldiradi hamda ushbu Reglamentga 3-ilovada keltirilgan hujjatlarni elektron shaklda qabul qiladi, roʻyxatdan oʻtkazadi va talabgor tomonidan tasdiqlangandan soʻng arizani 10 daqiqa mobaynida ekspertizadan oʻtkazish uchun ishchi organga yuboradi. 15. Ishchi organ uch ish kuni ichida Davlat xizmatlari markazi yoki YIDXP orqali yuborilgan arizaga tegishli hujjatlarni dastlabki texnik ekspertizadan oʻtkazadi. Dastlabki texnik ekspertiza kuyidagi maqsadlarda oʻtkaziladi: oliy taʼlim tashkilotining rasmiy yoʻllanma xatida keltirilgan maʼlumotlar oʻquv adabiyotining elektron shaklida keltirilgan maʼlumotlarga mos kelishini tekshirish; ekspertiza jarayonining adolatli va xolis oʻtkazilishini taʼminlash maqsadida oʻquv adabiyotining elektron shaklida muallif, taqrizchilar va oliy taʼlim tashkiloti nomi koʻrsatilmaganligini aniqlash; oliy taʼlim tashkilotining kengash qaroridan koʻchirmani tekshirish, unda, plagiatorlik (koʻchirmachilik) qilinmaganligi alohida koʻrsatilganligi, oʻquv reja va oʻquv dasturlardagi mavzularga mos tayyorlanganligini aniqlash; taqdim etilgan oʻquv adabiyotini plagiatorlikka (koʻchirmachilikka) qarshi tekshiruvdan oʻtkazish. 16. Talabgorga dastlabki texnik ekspertiza jarayonida aniqlangan kamchiliklarni uch ish kuni ichida bartaraf etish imkoniyati beriladi. Davlat xizmatini koʻrsatish kamchiliklarni bartaraf etish vaqtida toʻxtatib turiladi va bu haqida talabgorga xabar yuboriladi. 17. Ishchi organ dastlabki texnik ekspertizadan oʻtgan arizalarni ekspertga yuboradi. 18. Ekspert axborot tizimi orqali yuborilgan oʻquv adabiyotini yigirma besh ish kuni ichida ushbu Reglamentga 4-ilovada keltirilgan baholash mezonlari asosida ekspertizadan oʻtkazadi hamda quyidagi baholash mezonlari asosida baholaydi: baholash natijasi boʻyicha 86 balldan 100 ballgacha ball bilan baholangan oʻquv adabiyoti chop etishga tavsiya etiladi hamda ekspertning ijobiy xulosasi asosida ishchi organga yuboriladi; baholash natijasi boʻyicha 85 ball va undan past ball bilan baholangan oʻquv adabiyoti chop etishga tavsiya etilmaydi hamda ekspertning salbiy xulosasi asosida qayta ishlash uchun ishchi organ tomonidan bir ish kuni ichida talabgorga qaytariladi. Talabgor salbiy baholangan oʻquv adabiyotini ekspert tomonidan berilgan xulosa asosida kamchiliklarni bartaraf etgan holda Davlat xizmatlari markazi yoki YIDXP orqali qayta ariza berishi mumkin. Bunda qayta beriladigan ariza yangi ariza sifatida qabul qilinadi va toʻlov undirilishiga asos boʻladi. 19. Oʻquv adabiyotiga berilgan xulosaga ekspert shaxsan masʼul hisoblanadi. 20. Ishchi organ bir ish kuni ichida oʻquv adabiyotining ekspertiza maʼlumotnomasini (matrik shtrixli kod qoʻyilgan) rasmiylashtiradi va oʻz elektron raqamli imzosi bilan tasdiqlab, Davlat xizmatlari markaziga yoki YIDXP orqali ariza beruvchiga elektron shaklda yuboradi. Bunda Ishchi organ tomonidan berilgan hujjatlarning reyestri yuritiladi va unda quyidagi maʼlumotlar qayd etiladi: talabgor(lar)ning familiyasi, ismi, otasining ismi; shaxsini tasdiqlovchi hujjat (pasport, ID-karta) maʼlumotlari; oʻquv adabiyotining nomi, turi va bakalavriat taʼlim yoʻnalishi yoki magistratura mutaxassisligi shifri hamda nomi; hujjatning hisobga olish raqami va berilgan sanasi. Reyestr elektron shaklda yuritiladi va uning shakli ishchi organ tomonidan tasdiqlanadi. 21. Ekspertiza maʼlumotnomasida texnik kamchiliklar (oʻquv adabiyotining nomi, turi — darslik va (yoki) oʻquv qoʻllanma va bakalavriat taʼlim yoʻnalishi yoki magistratura mutaxassisligi shifri hamda nomidagi xatoliklar) mavjudligi aniqlangan taqdirda, ishchi organ tomonidan ushbu maʼlumotnoma qayta rasmiylashtirib beriladi. 22. Oʻquv adabiyotining ijobiy ekspertizadan oʻtkazilgani toʻgʻrisidagi maʼlumotnoma asosida talabgor ushbu oʻquv adabiyotini chop etishi huquqiga ega boʻladi, 23. Markazlashgan mablagʻlar hisobidan nashr etiladigan oʻquv adabiyoti ishchi organ tomonidan taʼlim sohalari boʻyicha shakllantiriladigan ehtiyoj asosida Oʻzbekiston Respublikasi oliy taʼlim, fan va innovatsiyalar vazirining tegishli buyrugʻi bilan amalga oshiriladi. 24. Ishchi organ tomonidan dastlabki texnik ekspertizadan oʻtkazilgan va kamchilik aniqlanmagan arizalarni ekspertizadan oʻtkazish va davlat xizmatini koʻrsatish uchun ariza topshirish vaqtida bazaviy hisoblash miqdorining ikki yarim baravari miqdorida toʻlov undiriladi va toʻlov toʻlangani axborot-kommunikatsiya tizimlari orqali tasdiqlanadi. Bunda davlat xizmatidan foydalanish uchun YIDXP orqali murojaat etilganda, toʻlov summasining 90 foizi miqdoridagi mablagʻ undiriladi. 25. Toʻlovlar summasi quyidagi tartibda taqsimlanadi: a) Davlat xizmatlari markaziga talabgor shaxsan murojaat etganda: 18 foizi — Adliya vazirligining Davlat xizmatlarini rivojlantirish jamgʻarmasi shaxsiy hisobvaragʻiga; 0,5 foizi — Yagona billing tizimi orqali davlat xizmatlarini koʻrsatganlik uchun Raqamli texnologiyalar vazirligi huzuridagi Raqamli texnologiyalarni rivojlantirish jamgʻarmasining elektron hukumat va raqamli iqtisodiyotning idoralararo loyihalarini moliyalashtirish boʻyicha maxsus hisobvaragʻiga; 40 foizi — tegishliligi boʻyicha ishchi organning Budjet muassasalarini rivojlantirish jamgʻarmasining budjetdan tashqari shaxsiy gʻazna hisobvaragʻiga; 30 foizi — oʻquv adabiyotlarini ekspertizadan oʻtkazishda ishtirok etadigan ekspertlarga shartnoma asosida xizmatiga haq toʻlash uchun ekspert faoliyat yuritayotgan oliy taʼlim tashkilotining budjetdan tashqari shaxsiy hisobvaragʻiga; qolgan qismi — Oʻzbekiston Respublikasi Oliy taʼlim, fan va innovatsiyalar vazirligi huzuridagi Raqamli taʼlim texnologiyalarini rivojlantirish markazi hisobvaragʻiga oʻtkaziladi; b) YIDXP orqali murojaat etilganda: 10 foizi — Adliya vazirligining Davlat xizmatlarini rivojlantirish jamgʻarmasi shaxsiy gʻazna hisobvaragʻiga; 11,75 foizi (shundan 0,5 foizi Yagona billing tizimi orqali davlat xizmati koʻrsatilganda) Raqamli texnologiyalar vazirligi huzuridagi Raqamli texnologiyalarni rivojlantirish jamgʻarmasining elektron hukumat va raqamli iqtisodiyotning idoralararo loyihalarini moliyalashtirish boʻyicha maxsus hisobvaragʻiga; 40 foizi — tegishliligi boʻyicha ishchi organning Budjet muassasalarini rivojlantirish jamgʻarmasining budjetdan tashqari shaxsiy gʻazna hisobvaragʻiga; 30 foizi — oʻquv adabiyotlarini ekspertizadan oʻtkazishda ishtirok etadigan ekspertlarga shartnoma asosida xizmatiga haq toʻlash uchun ekspert faoliyat yuritayotgan oliy taʼlim tashkilotining budjetdan tashqari shaxsiy hisobvaragʻiga; qolgan qismi — Oʻzbekiston Respublikasi Oliy taʼlim, fan va innovatsiyalar vazirligi huzuridagi Raqamli taʼlim texnologiyalarini rivojlantirish markazi hisobvaragʻiga oʻtkaziladi. 26. Davlat xizmatini koʻrsatish quyidagi sabablarga koʻra rad etiladi: davlat xizmatini koʻrsatish uchun toʻlov amalga oshirilmaganda; talabgor tomonidan dastlabki texnik ekspertizada koʻrsatilgan kamchiliklar uch ish kuni ichida bartaraf etilmaganda. Davlat xizmatlari koʻrsatishni boshqa asoslar boʻyicha rad etish taqiqlanadi. 27. Talabgor davlat xizmatlaridan foydalanishni unga xizmat koʻrsatishning har qanday bosqichida rad etish huquqiga ega. Talabgor davlat xizmatlaridan foydalanishni rad etganda, uning arizasi koʻrilmasdan qoldiriladi. Bunda toʻlangan toʻlov summasi qaytarilmaydi. 28. Talabgor tomonidan taqdim etilgan oʻquv adabiyoti ekspertlar tomonidan salbiy xulosa bilan baholangan taqdirda, mazkur xulosadan qoniqmagan talabgor salbiy xulosa taqdim etilgan kundan boshlab uch ish kuni ichida Davlat xizmatlari markazi yoki YIDXP orqali elektron ravishda ishchi organga apellyatsiya shikoyatini berish huquqiga ega. 29. Talabgor apellyatsiya shikoyatini berish uchun ushbu Reglamentga 5-ilovaga muvofiq shakldagi arizani Davlat xizmatlari markazi yoki YIDXP orqali elektron shaklda toʻldiradi. 30. Apellyatsiya shikoyatini koʻrib chiqish uchun ishchi organning buyrugʻi bilan 5 — 7 nafar ishchi organ xodimlari, tajribali pedagoglar va malakali mutaxassislardan iborat boʻlgan tarkibda Apellyatsiya komissiyasi tuziladi. Apellyatsiya komissiyasi tarkibiga taʼlim sohalari boʻyicha faoliyat olib borayotgan ekspertlar kiritilmaydi. Apellyatsiya shikoyati oʻn besh ish kuni mobaynida koʻrib chiqiladi. Talabgor Apellyatsiya komissiyasi qarori toʻgʻrisida YIDXP orqali xabardor qilinadi. 31. Apellyatsiya komissiyasi tomonidan apellyatsiya shikoyatini koʻrib chiqish natijalari boʻyicha quyidagi qarorlardan biri qabul qilinadi: ekspertiza natijalarini oʻzgarishsiz qoldirish va apellyatsiya shikoyatini qanoatlantirishni rad etish; ekspertiza natijalarini oʻzgartirish va apellyatsiya shikoyatini qanoatlantirish. 32. Ekspertiza natijalarini oʻzgarishsiz qoldirish va apellyatsiya shikoyatini qanoatlantirishni rad etish toʻgʻrisidagi qaror quyidagi hollarda qabul qilinadi: apellyatsiya mazkur Reglament talablarini buzgan holda taqdim etilgan boʻlsa; apellyatsiyada koʻrsatilgan dalillar oʻz tasdigʻini topmasa. 33. Ekspertiza natijalarini oʻzgartirish va apellyatsiya shikoyatini qanoatlantirish toʻgʻrisidagi qaror shikoyatda koʻrsatilgan dalillar oʻz tasdigʻini topsa qabul qilinadi. 34. Takroriy apellyatsiyaga yoʻl qoʻyilmaydi. 35. Talabgor Apellyatsiya komissiyasi qarori ustidan qonunchilik hujjatlarida belgilangan tartibda sudga shikoyat qilishi mumkin. 36. Davlat xizmatlari markazi va ishchi organ xodimlari tomonidan talabgor toʻgʻrisidagi shaxsiy maʼlumotlarning maxfiyligi taʼminlanadi. Qonunchilik hujjatlarida belgilangan tartibda vakolatli davlat organlari tomonidan rasmiy murojaat boʻlgan taqdirda, talabgor toʻgʻrisidagi maʼlumotlar taqdim etiladi. 37. Ushbu Reglamentni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 38. Ushbu Reglament talablarining buzilishida aybdor boʻlgan shaxslar qonunchilik hujjatlariga muvofiq javob beradilar. ____________________________(sanasi) (raqami)1. F.I.O.:1.2. Pasport (identifikatsiya ID-kartasi) maʼlumotlari (seriyasi va raqami, jismoniy shaxsning shaxsiy identifikatsiya raqami):1.3. Yashash manzili (viloyat, shahar/tuman, koʻcha, uy):1.4. Ish joyi va lavozimi:1.5. Telefon raqami:1.6. Elektron pochta manzili (e-mail):2. Agar hammualliflar mavjud boʻlsa, ular haqida maʼlumot*:2.1. F.I.O.:2.2. Pasport (identifikatsiya ID-kartasi) maʼlumotlari (seriyasi va raqami, jismoniy shaxsning shaxsiy identifikatsiya raqami):2.3. Yashash manzili (viloyat, shahar/tuman, koʻcha, uy):2.4. Ish joyi va lavozimi:2.5. Telefon raqami:2.6. Elektron pochta manzili (e-mail):3. Ekspertiza uchun taqdim etiladigan oʻquv adabiyotining nomi, turi, tili hamda tavsiya etiladigan bakalavriat taʼlim yoʻnalishi yoki magistratura mutaxassislik shifri va nomi: ____________________________________(sanasi) (raqami)1. F.I.O:2. Pasport (identifikatsiya ID-kartasi) maʼlumotlari (seriyasi va raqami, jismoniy shaxsning shaxsiy identifikatsiya raqami):3. Yashash manzili (viloyat, shahar/tuman, koʻcha, uy);4. Ish joyi va lavozimi:5. Telefon raqami:6. Elektron pochta manzili (e-mail):7. Ariza raqami:8. Shikoyatning qisqacha mazmuni: 1. Vazirlar Mahkamasining “Oliy taʼlim muassasalarini oʻquv adabiyotlari bilan taʼminlash toʻgʻrisida” 2018-yil 10-oktabrdagi 816-son qarorida: a) 1-band quyidagi tahrirda bayon etilsin: “1. Quyidagilar: Oliy taʼlim muassasalarida foydalanish uchun xorijiy oʻquv va ilmiy adabiyotlar roʻyxatini shakllantirish, ularni xarid qilish va foydalanish tartibi toʻgʻrisidagi nizom 1-ilovaga muvofiq; Xorijiy oʻquv va ilmiy adabiyotlarni tarjima va tahrir qilish hamda ekspertizadan oʻtkazadigan mutaxassis va professor-oʻqituvchilar mehnatiga haq toʻlash tartibi toʻgʻrisidagi nizom 2-ilovaga muvofiq tasdiqlansin.”; b) 2-bandning uchinchi va toʻrtinchi xatboshilari quyidagi tahrirda bayon etilsin: “oʻquv adabiyotlarini xarid qilish bilan bogʻliq xarajatlar aniq hisob-kitoblarga asosan har yili Oʻzbekiston Respublikasi Oliy taʼlim, fan va innovatsiyalar vazirligiga ushbu maqsadlar uchun nazarda tutiladigan Davlat budjeti mablagʻlari doirasida moliyalashtiriladi; oʻquv adabiyotlarini xarid qilish bilan bogʻliq xarajatlar tasarrufida oliy taʼlim muassasalari boʻlgan vazirlik va idoralar, oliy taʼlim muassasalari hamda homiylar mablagʻlari hisobidan moliyalashtirilishi mumkin.”; v) 3 va 4-ilovalar oʻz kuchini yoʻqotgan deb hisoblansin. 2. Vazirlar Mahkamasining “Oʻzbekiston Respublikasi Oliy va oʻrta maxsus taʼlim vazirligi huzuridagi Oliy taʼlimni rivojlantirish tadqiqotlari va ilgʻor texnologiyalarni tatbiq etish markazi faoliyatini tashkil etish boʻyicha qoʻshimcha chora-tadbirlar toʻgʻrisida” 2020-yil 10-fevraldagi 75-son qarorining 2-bandi yettinchi xatboshisi kuyidagi tahrirda bayon etilsin: “taʼlim dasturlariga kiradigan barcha fanlar boʻyicha yangi avlod oʻquv adabiyotlarini tahlil qilish, tayyorlash, ularni davlat xizmati asosida ekspertizadan oʻtkazish hamda nashr etishni tashkil qilish;”.